Predkladacia správa

Materiál „Strategické ciele eHealth - kľúčový nástroj informatizácie verejnej správy v oblasti zdravotníctva na Slovensku“ sa predkladá na základe bodu B.1. uznesenia vlády SR č. 191 z 26. marca 2008 k Správe o stave informatizácie v rezorte zdravotníctva.
Dokument vychádza z vízie moderného zdravotníctva a vízie eHealth, založených na verejných zdrojoch. Cieľom materiálu je vytvoriť podmienky pre realizáciu Programového vyhlásenia vlády SR, vízie eHealth a vízie moderného zdravotníctva, a tak prispieť k plneniu očakávaní občanov na skvalitnenie poskytovanej zdravotnej starostlivosti, pre zefektívnenie systému verejného zdravotníctva a pre  zvýšenie dostupnosti jeho služieb. 
Materiál obsahuje nasledujúce strategické ciele eHealth: 
-	vytvorenie legislatívneho, normatívneho a architektonického rámca eHealth,
-	vytvorenie bezpečnej infraštruktúry pre realizáciu vízie a poslania eHealth,
-	informatizáciu   procesov a  služieb v systéme zdravotnej starostlivosti  z verejných zdrojov,
-	podporu nových procesov a foriem zdravotnej starostlivosti a zdravotníckych služieb.
Navrhované strategické ciele eHealth vychádzajú z legislatívneho rámca, požiadaviek a predstáv Slovenskej republiky a EÚ vo vzťahu k informatizácii verejnej správy, ako aj zdravotníctva. Zohľadňujú existujúcu technickú infraštruktúru a organizačné zabezpečenie informatizácie zdravotníctva.
Realizácia strategických cieľov eHealth prispeje k zvýšenie spokojnosti všetkých účastníkov systému poskytovania zdravotnej starostlivosti. 
Pre realizáciu cieľov eHealth je potrebné zabezpečiť adekvátne financovanie využitím štrukturálnych fondov Európskej únie, finančných prostriedkov štátneho rozpočtu a ďalšími zdrojmi. Na tento účel slúži predmetný materiál, obsahujúci špecifikáciu nákladov na realizáciu jednotlivých strategických cieľov.
Predkladaný strategický dokument je významným krokom MZ SR k tomu, aby úspešne pokračovalo v informatizácii zdravotníctva financovaného z verejných zdrojov prostredníctvom programu eHealth.
Realizácia schválených strategických cieľov eHealth bude mať dopad na verejné financie, na obyvateľov, hospodárenie podnikateľskej sféry a iných právnických osôb. Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie je súčasťou materiálu.
Materiál bol predmetom medzirezortného pripomienkového konania v čase od 5. 6. 2008 do 18. 6. 2008. 
Do vlády sa materiál predkladá bez rozporov.